Györfi Laura:

**Harisnyageneráció**

I.

Egyszerhasználatos hétköznapok,

visszaváltható humanizmus.

Újrahasznosítható kapcsolatok,

emelkedő árak

és szorongáslánchegységek.

II.

Buddhai tömegtermelés;

Lejárati idejű reinkarnáció.

Felszívódott láthatatlan kéz,

Felszívódott fiatalító krémek;

vitalizálás az újjászületés helyett.

III.

Szitanyomatos problémák,

futószalagemberek,

sémakövető depresszió.

IV.

Bürokrata halál a hamuból;

gyilkosokat gyilkoló

Hammurapi oszlop.

V.

Cégeket szponzoráló cégek,

Posztfeudális pop art létezés.

Gépek, amiket olyan gépek építettek,

akiket gépek raktak össze

egy gépgyárban.

Gépgépgépgépnarancsgép

gépnarancsgépmagyarnarancsgép.

VI.

Kis testrészek nagyok helyett,

hosszabb létezés a rövidebb életért.

Nemzeti identitás helyett

nemzeti együttérzés,

nemek helyett nemek.

VII

Kivándorló bevándorlók,

kamatnélküli kölcsön

kiadott albérletre.

Társadalomtudomány,

társadalom nélkül.

VIII.

Testbe költözött fizika;

a tehetetlenség.

IX/1.

Falakra kivetülő félelem,

történelem téglák adatból

és megvetésből.

IX/2.

Génsebészet gyerekcipőben,

szegények mezítláb,

Tartuffe aranyban és mezítláb.

X.

A tudatos alvás,

(tudatos vásárlás, tudatos tudattalan,

tudatos semmittevés, tudatbázis,

tudathasadás, tuberkolózis,tumor,

Tudor, Vidor, Szende) már szundít.

XI.

Divatból szakadó

nylonharisnyalények

egy használat után.